अलीगढ़ में राहुल के प्रवेश से पहले कड़े सुरक्षा इंतजाम  
गौतमबुद्धनगर और अलीगढ़ जिले की सीमा पर स्थित सीयरोल गांव में बड़ी संख्या में सुरक्षाकर्मी तैनात कर दिए गए है।
कांग्रेस महासचिव राहुल गांधी को किसान संदेश पद यात्रा पर अलीगढ़ जिले में प्रवेश की अनुमति को लेकर व्याप्त अनिश्चितता के बीच गौतमबुद्धनगर और अलीगढ़ जिले की सीमा पर स्थित सीयरोल गांव में बड़ी संख्या में सुरक्षाकर्मी तैनात कर दिए गए है। हालांकि पुलिस अधिकारी इसे महज एहतियाती कदम बता रहे है।  आधिकारिक सूत्रों ने बताया, राहुल गांधी की किसान संदेश पद यात्रा अलीगढ़ सीमा के बहुत करीब पहुंच गई है और इस मौके पर गौतमबुद्धनगर और अलीगढ़ जिलों की सीमा पर स्थित सीयरोल गांव में बड़ी संख्या में सुरक्षा कर्मियों की तैनाती कर दी गयी है, जहां से कि उनके अलीगढ़ में प्रवेश की संभावना है। इस बीच, नौ जुलाई को अलीगढ़ के नुमाइश मैदान में होने वाली कांग्रेस की किसान महापंचायत की तैयारियों की व्यवस्था देख रहे, पार्टी के राष्ट्रीय सचिव विवेक बंसल ने आरोप लगाया है कि राहुल के अलीगढ़ जिले में प्रवेश की अनुमति न देने की बातें उनकी पद यात्रा में उमड़ी किसानों की भीड़ को देखकर मायावती सरकार की घबराहट का परिणाम लगती है।  बंसल ने कहा, यह यात्रा कोई दिखावा नहीं है..बल्कि राहुल जी किसानों की समस्याओं को पूरी तरह समझना चाहते है और इसीलिए वे समय देकर किसानों की समस्याओं और उनके समाधान के बारे में उनके सुझाव सुन रहे है। उन्होंने बताया कि ऐसी व्यवस्था की जा रही है कि नौ जुलाई को होने वाली किसान महापंचायत में आस-पास के जिलों से अधिक से अधिक किसानों की भागीदारी सुनिश्चित की जा सकें।  इससे पूर्व, अलीगढ़ के जिला प्रशासन ने आज कहा कि वह आज जिले में दाखिल होने जा रहे कांग्रेस महासचिव राहुल गांधी की किसान संदेश पदयात्रा के लिये इजाजत देने सम्बन्धी सभी विकल्पों पर विचार कर रहा है। जिले के वरिष्ठ पुलिस अधीक्षक सत्येन्द्र वीर सिंह ने यहां भाषा को बताया जिले में गत 12 जून से ही निषेधाज्ञा लागू है और राहुल गांधी की पदयात्रा से इसका उल्लंघन होगा। उन्होंने बताया कि कांग्रेस ने आगामी नौ जुलाई को होने वाली अपनी किसान महापंचायत के आयोजन के लिये अनुमति ली है, जबकि किसान पदयात्रा के लिये कोई इजाजत नहीं ली गई है।  सिंह ने बताया कि जिला प्रशासन ने विशेष सुरक्षा समूह (एसपीजी) को बता दिया है कि राहुल गांधी की पदयात्रा से जिले में लागू निषेधाज्ञा का उल्लंघन होगा।  बहरहाल, उन्होंने स्पष्ट किया कि अगर कानून-व्यवस्था खराब होने की आशंका उत्पन्न नहीं होने की स्थिति में प्रशासन राहुल को जिले में दाखिल होने से नहीं रोकेगा।  वरिष्ठ पुलिस अधीक्षक ने कहा हमारे लिए सभी विकल्प खुले हैं और हम स्थिति पर पैनी नजर रख रहे हैं। इस बीच, कांग्रेस सचिव विवेक बंसल ने आज दोपहर में जिलाधिकारी तथा अन्य वरिष्ठ अफसरों से बातचीत कर उन्हें इस मामले पर कांग्रेस के रुख से अवगत कराया।  बंसल ने बताया पदयात्रा शांतिपूर्ण ढंग से चल रही है और हमारा कानून के प्रति उल्लंघनकारी किसी भी तरह की गतिविधि करने का कोई इरादा नहीं है। उन्होंने बताया कि जिला प्रशासन ने संकेत दिये हैं कि अमन में खलल पड़ने की आशंका नहीं होने पर राहुल को जिले में दाखिल होने से नहीं रोका जाएगा।